Document ID: /roh_data/filtered/fineweb-2-filterrobots_roh.jsonl.gz/27553

Urs Marti, il president da Cuira, aveva fin ussa ina da las meglras pajas da tut ils presidents da citads svizras. Dapli che el gudognan be ils presidents dad in pèr citads pli grondas sco Turitg u Genevra. Dapi ch'ils abitants da Cuira han ussa scursanì sia paja per 20% (da 262'000 francs l'onn sin 230 000 francs) è el be anc sin plazza 27. Uss vul el scursanir la paja da l'administraziun. Nagin emploià da cader duai gudagnar dapli ch' il president. Per consequenza pudess la citad survegnir difficultads da chattar avunda persunal. Ed uschia è quai fin l'ultim il votant che sto magliar ora la buglia.
Autras citads, autras experienzas
In sguard a Kreuzlingen TG nua che il president ha ina sumeglionta paja sco Urs Marti, mussa: Kreuzlingen n'ha insumma naginas difficultads da recrutar persunal da cader. Quai di il schef da finanzas da Kreuzlingen, Thomas Knupp. Ina autra citad cumparegliabla e Uster ZH. Uster ha bunamain medem blers abitants e la paja dal president è be pauc sut quella dal president da Cuira. Ed Uster para da confermar il scenari somber dad Urs Marti: Pervi da la limitaziun da las pajas haja Uster propi difficultads da chattar emploiads da cader, di il schef da persunal Walter Schürch.
RR actualitad da mezdi